
Az andoki Villámisten ábrázolása XVI-XVII. századi jezsuita forrásokban

Dolgozatomban Pablo José de Arriaga (1564–1622) és Bernabé Cobo (1582–1657) jezsuita misszionáriusok által lejegyzett andoki istenségek ábrázolásai közül a Villámisten több szempontú értelmezését végeztem el. A jezsuita szerzők műveiben megjelenő istenségek alkották az Inka Birodalom vallásának gerincét, melyet bizonyít, hogy nagyszámú papságot, templomokat és törvényeket rendelt hozzájuk az uralkodó. A birodalmi intézményeken túl a prehispán istenek szakrális tiszteletének jelentőségét tovább növeli az a tény, hogy számos andoki népcsoport körében kimutatható a kultuszuk, valamint, hogy az Andok egész térségére kiterjedt a tiszteletük. Habár a két jezsuita szerzetes számos andoki istenségről készített feljegyzést, én a Villámisten alakját helyezem dolgozatom középpontjába, a róla készült leírások alapján mutatom be a vallási hagyományok jelenlétét a XVI. és XVII. századi Perui Alkirályságban.
Mindkét jezsuita szerzetes már a spanyol gyarmati rendszer kiépülésének idején érkezett meg az Andok vidékére, így nem ismerhették az Inka Birodalmat, melyben elterjedt és törvényes volt a többistenhit, és nem találkozhattak azon őslakosokkal sem, akik még a ,,pogány” időkben éltek és imádkoztak isteneikhez. Megközelítőleg ötven év telt el az Inka Birodalom bukása és a két atya kora között, ennyi idő elég volt ahhoz, hogy a prehispán vallás „illegalitásba” kényszerüljön és a katolikus vallás gyökeret verjen az Andok vidékén.
Dolgozatom egyik megválaszolandó kérdése az indiánok vallásgyakorlásának változásaira keresi a választ. Arra voltam kíváncsi, hogy a kereszténység megjelenése és uralkodóvá válása befolyásolta-e, ha igen, akkor milyen formában a korábbi vallási megnyilvánulási formákat. Másodsorban a vallási szinkretizmus kialakulására vagy éppen e sajátos jelenség elmaradására fókuszált az elemzésem.
Dolgozatom eredményeként kimutattam, hogy a szinkretizmus még nincs jelen a térségben, helyette viszont megjelent egyfajta prekolumbián-keresztény vallási kettőség, melyek mindennapos gyakorlata az őslakosok többségére jellemző volt. Tehát a XVII. század elején még bizonyítható az eredeti kultusz tovább élése. Ezzel egy időben terjedt a katolikus hit és egy akkulturációs folyamat eredményeként a XVII. század második felében jelent meg a vallási szinkretizmus.



